10.		Žiadosť o predĺženie lehoty
(§ 118 ods. 2 Civilného sporového poriadku)
			Okresnému súdu Malacky
V Malackách, dňa 19. marca 2022	k sp. zn. 2C/11/2022
Vec:		Žiadosť o predĺženie lehoty na podanie znaleckého posudku
V spore žalobkyne Márie Oberhauserovej, bytom Dolná 1, Malacky proti žalovanému Ferdinandovi Krátkemu, bytom Dolná 2, Malacky o zaplatenie 1 000 € s príslušenstvom som bol uznesením zo dňa 1. februára 2022 pribratý do konania ako znalec z Odboru Stavebníctvo, Odvetvie Odhad hodnoty nehnuteľností, pričom mi bolo uložené vypracovať znalecký posudok v lehote 30 dní odo dňa prevzatia spisového materiálu sp. zn. 2C/11/2022. Spisový materiál som prevzal dňa 20. februára 2022. 
Z dôvodu, že som bol po úraze hospitalizovaný v Nemocnici s poliklinikou v Malackách, a to odo dňa 25. februára 2022 až do 15. marca 2022, kedy som bol prepustený do domáceho liečenia, nemohol som vykonávať úkony súvisiace s vypracovávaním znaleckého posudku. 
Z uvedeného dôvodu preto žiadam o predĺženie lehoty na vypracovanie znaleckého posudku do 30. apríla 2022. 
Za pochopenie ďakujem. 
Príloha:
–	Potvrdenie o hospitalizácii
–	Prepúšťacia správa	Ing. Ján Znalý, súdny znalec
Poznámky
Lehoty na urobenie úkonu v občianskom súdnom procese môžu byť zákonné, t. j. ich trvanie je určené zákonom (napríklad lehota na podanie odporu proti platobnému rozkazu, lehota na podanie odvolania proti rozhodnutiu súdu, lehota na podanie návrhu na obnovu konania, lehota na podanie dovolania a i.) alebo tzv. sudcovské. 
Na rozdiel od zákonných lehôt, sudcovské lehoty môže súd dodatočne na návrh dotknutého subjektu predĺžiť. Sudcovskou lehotou je napríklad lehota na doplnenie a opravu podania, lehota na podanie vyjadrenia k žalobe, lehota na predloženie znaleckého posudku a iné. Sudcovskú lehotu možno predĺžiť, avšak len na návrh, ktorý možno podať do konca tejto lehoty.

§ 118 zákona č. 160/2015 Z. z. 
Civilný sporový poriadok
(1)	Ak tento zákon neustanovuje lehotu na vykonanie úkonu, môže ju určiť súd.
(2)	Lehotu určenú súdom môže súd primerane predĺžiť.
§ 92 zákona č. 160/2015 Z. z.
Civilný sporový poriadok
citácia na str. 376
Rozsah zastúpenia na základe
splnomocnenia
(1)	Zástupcovi, ktorého si strana zvolila, udelí písomne splnomocnenie buď na celé konanie, alebo len na určité úkony.
(2)	Splnomocnenie udelené na celé konanie a splnomocnenie udelené advokátovi nemožno obmedziť. Zástupca, ktorému bolo také splnomocnenie udelené, je oprávnený na všetky úkony, ktoré môže v konaní urobiť strana.
(3)	Odvolanie splnomocnenia stranou alebo výpoveď splnomocnenia zástupcom sú voči súdu účinné dňom, keď ich strana alebo zástupca súdu oznámili.
(4)	Iným subjektom súd oznamuje skutočnosti podľa odseku 3 bezodkladne; účinky nastávajú dňom oznámenia súdom, ak im neboli tieto skutočnosti známe už skôr.
§ 122 zákona č. 160/2015 Z. z.
Civilný sporový poriadok
citácia na str. 378
Odpustenie zmeškania lehoty
Súd odpustí zmeškanie lehoty, ak ju strana, zástupca alebo procesný opatrovník zmeškal z ospravedlniteľného dôvodu a bol preto vylúčený z úkonu, ktorý mu patrí. Návrh treba podať do 15 dní po odpadnutí prekážky a treba s ním spojiť i zmeškaný úkon.
§ 32 zákona č. 305/2013 Z. z.
o e-Governmente
citácia na str. 378
(1)	Uložením elektronickej úradnej správy sa rozumie okamih, odkedy je elektronická úradná správa objektívne dostupná prijímateľovi v elektronickej schránke adresáta.
(2)	Úložnou lehotou na účely tohto zákona je lehota, počas ktorej je uložená elektronická úradná správa považovaná za nedoručenú. Úložná lehota je 15 dní odo dňa nasledujúceho po dni uloženia elektronickej úradnej správy, ak osobitný predpis neustanovuje inú lehotu.